আজম রেহমান,ঠাকুরগাঁও ব্যুরো,চিলাহাটি ওয়েব : সাংবাদিক সুবর্ণা আক্তার নদী হত্যার প্রতিবাদে ও হত্যাকারীদের গ্রেপ্তারের দাবিতে মানববন্ধন ও প্রতিবাদ সমাবেশ করেছেন ঠাকুরগাঁও জেলার গণমাধ্যমকর্মীরা। বৃহস্পতিবার দুপরে ঠাকুরগাঁও টেলিভিশন জার্নালিস্ট অ্যাসোসিয়েশন ও আনন্দ টিভির ঠাকুরগাঁও জেলা প্রতিনিধির আয়োজনে শহরের সমবায় মার্কেটের সামনে এ মানববন্ধন কর্মসূচি পালন করা হয়। মানববন্ধন চলাকালে বক্তব্য দেন প্রেসক্লাব সভাপতি মনসুর আলী, সহ-সভাপতি জাকির মোস্তাফিজ মিলু , টেলিভিশন জার্নালিস্ট অ্যাসোসিয়েশনের সভাপতি ফিরোজ আমিন সরকার, সাধারণ সম্পাদক তানভির হাসান তানু সহ জেলার কর্মরত সাংবাদিকবৃন্দ। এসময় বক্তারা সুবর্ণা হত্যায় জড়িতদের দ্রুত গ্রেফতার করে তাদের দৃষ্টান্তমূলক শাস্তির দাবি জানান। মানববন্ধনের সভাপতিত্ব করেন আনন্দ টিভির ঠাকুরগাঁও জেলা প্রতিনিধি রায়হানুল ইসলাম সোহাগ।